Ted Richards

Ted Richards (født 20. oktober 1946 i Ft. Bragg i Nord-Carolina) er en amerikansk webdesigner, programmer, illustratør, og tidligere undergrunnstegner. Han var en del av kollektivet Air Pirates, «Luftpiratene», som ble sakssøkt av Walt Disney Company i 1971. Siden 1980 har han vært involvert i databransjen, først for Atari computers, siden som kreativ leder for interaktive systemer og webdesign.

Liv og karriere 
Ted Richards studerte ved San Francisco State University i årene 1973–1977 hvor han tok eksamen i kreativ skriving og filosofi. Før universitetsårene var han involvert i bevegelsen rundt undergrunnstegneserier og var en del av kollektivet Air Pirates, «Luftpiratene», som også besto av Dan O'Neill, Bobby London (tegneren bak serien «Dirty Duck»), Shary Flenniken («Trots and Bonnie»), og Gary Hallgren. Kollektivet utga to hefter av Air Pirates Funnies før en rettssak med Walt Disney Company hindret ytterligere utgivelser. Problemet var hovedserien, tegnet av O'Neill, som viste Mikke og Minni ha sex, smugle dop og bli høye. Flenniken og Richards var ikke like mye involvert i saken som de andre.

I januar 1976 var Ted Richards med på å tegne og sette sitt preg på «den reviderte utgaven» av den amerikanske revolusjon i heftet Give Me Liberty!. Fortellingen, om enn satirisk, var forbausende nøyaktig i henhold til historiske hendelsene, ble hovedsakelig skrevet av Gilbert Shelton (som selv bidro med minst én tegning på første side, en nesten nøyaktig versjon av Paul Reveres historiske gravering av Bostonmassakren). Richards har gjort det meste av tegnearbeidet, mens kanskje Shelton, og særlig Willy Murphy og Gary Hallgren synes å ha bidratt til de anekdotiske en-siderne innimellom. Heftet ble utgitt på Rip Off Press.

I 1976 kom Richards med serien «The Forty Year old Hippie», «den førti år gamle hippien», som ble spredt i en rekke mindre, alternative og studentaviser. Rip Off Press utga to samlinger i hefteform av serien og med sin tradisjonelle fortellertilnærming var den ganske populær på slutten av 1970- og begynnelsen av 1980-tallet. Hovedfigurens slagord var «Two-hundred trips and they’ve all been bummers—but I ain’t givin’ up!» («Yepp, jeg har trippet 200 ganger og de har alle vært en nedtur, men jeg har ennå ikke gitt opp ennå!»). En annen figur i serien er Child Person, «barnepersonen», et barn uten navn som forsøker å forstå verden og den forsofne hippien som forsøker å forklare den. Figurene var basert på en del gamle, forslitte hippier som Richards kjente mens han bodde i Cotati i California, og en del selvbiografiske erfaringer mens han oppdro sin datter i San Francisco.

For en periode på ti år var Ted Richards tegneserietegner på fulltid og skapte flere titler som «E.Z. Wolf», «Mellow Cat» og «Dopin' Dan». Alle seriene har en løselig og myk strek uten rette linjer som er tilpasset innholdet. Førstnevnte serier handler om Ezekiel Wolf, en serie med dyr i menneskeskikkelser og er en slags voksenutgave av Storeulv. Mellow Cat er en middelaldrende fyr med skjegg, en begjærlig surfer som ble rullebrettguru. Serien gikk i Skateboarder Magazine fra 1978 til 1981. En typisk historie er om utenomjordisk gutt ved navn Z-Quirp som Mellow Cat underviser i livet på Jorden, eller helst i Orange County i California og stedets skatermiljø. Dopin' Dan handlet om en tilbakelent soldat som foretrekker dop framfor krig.

Alle disse seriene er i dag delvis tilgjengelig fra utgiverne, men alle er tilgjengelig digitalt på CD og som «e-Comix» i PDF-format, nedlastbar eller bestilles fra Ted Richards' nettsted.

Rundt 1980 dukket det opp en ny revolusjon i emning, personlige datamaskiner, og Richards endte opp med et fullstendig karriereskifte og ble en del av datautviklingen. Han ble redaktør for et kvartalsmagasin som behandlet Atari-maskiner, og deretter ansatt hos Atari fra 1981 til 1984 som kreativ leder. I 1987 grunnla han Adware, Inc. som var et reklamefirma for databransjen ved å tilby interaktiv markedsføring med kunder som Microsoft, Lotus, Apple, og andre. I 1993 var han med på å grunnlegge TestDrive Corporation som produserte det første «forsøk-før-du-kjøper»-program for CD og elektronisk distribusjonssystem. Hans posisjon var som visepresident før han tok samme posisjon i Audiohighway.com i 1996 og beholdt fram til 2000. På 2000-tallet har han på amerikansk vis holdt en rekke imponerende titler i firmaer som DNA Sciences ved DNA.com, ZVUE Corporation, AKiiRA Media Systems, og sitt eget konsulentfirma Tedrichards.net, hovedsakelig drevet med online produktutvikling, webutvikling og design.

Referanser

Eksterne lenker 
 

Tegneserieskapere fra USA
Undergrunnstegnere
Personer i databransjen
Personer fra Cumberland County i Nord-Carolina
Personer fra Hoke County i Nord-Carolina
Personer fra Harnett County i Nord-Carolina
Personer fra Moore County i Nord-Carolina
Fødsler i 1946